text:
Durante un konferensha di prensa den oranan di atardi ku a kulminá tambe ku apertura di e emisora ‘Energia 97.1 FM’ situá den e edifisio di CBA den Kaya Grandi. Tabata sra. Esmeralda Huerta, direktor di e emisora a splika ku basta tempu kaba nan a wòrdu aserka pa tuma e radio i pa atendé kuné. Pa basta pida pida kos no a hasi mas promé, pero awor ta kla pa esaki.
E emisora ta konsistí di Pastor Senchi i esposa ku ta enkargá diariamente ku un programa di motivashon spiritual, yama ‘Bida’ di 6’or pa 7’or di mainta. Tambe DJ LS-Base, meskos DJ Cacique kendenan ta forma parti di e staf di e radio i tres hóben di Bonaire Youth Outreach Foundation ku ta enkargá tambe ku un programashon, tambe yùfrou Ketty i sr. Donny Wout kende ta forma parti di e staf igual ku sra. Blancaflor Nicolaas.
Segun sra. Huerta, e ta bini di un famia ku tin dos ruman den radio divishon na Kòrsou. Pues e ta kalkulá ku esaki ta den nan sanger i despues ku el a keda ofresé e oportunidat el a aseptá e reto. Radio Energia 97.1 FM lo bini ku un programashon hopi varia i e ta sigur ku esaki lo bai ta na agrado di e pueblo di Boneiru. E programashon lo basa riba informashon i sin ke divulgá nada ainda, pero lo bini ku hopi sorpresa tambe. Tur lo keda divulgá na debido tempu. Lema di e emisora nobo aki lo ta; Radio Energia 97.1 FM, e radio di mi di bo di nos, mandando energia positivo pa henter Boneiru.
E apertura di e emisora ofisialmente a tuma lugá despues di e konferensha di prensa, ku pastor Andres bendishoná e lokalidat i djasabra awor lo tin e parti apertura pa pueblo riba e plasa dilanti di e ofisina di CBA. Insel Air ku ta e patrosinador di e apertura aki, a sòru pa brinda e pueblo di Boneiru e banda di aktualidat di Kòrsou, DREAMS, ku ta bin deleitá e pueblo di Boneiru ku nan músikanan. Un i tur ta keda kordialmente invitá pa zeta nan lomba i baha kaya. Kos lo bai kuminsa kuartu pa 8’or anochi.


c: text/html

text:
The following is an editorial from Diario by Jossy Mansur on July 16, 2005. Everyone must remember this is an opinion editorial and although it references that no part of the investigation should be political, the mere reference almost does. A pretty interesting bit of advice in the editorial:
If a person does not have the necessary qualifications or preparations to make them, and does not know the involved details either, better honor silence as to not cause damage to the truth.
(translated by Aruba Girl)
Den momento di crisis mester mantene calma/In moments of crisis calmness is needed
Kizas hopi hende nota compronde a fondo loke ta pasando cu e caso di e mucha muher Americano cu ta perdi for di mas di un siman pasa. Algun hende malohenta ta lanza opinionnan como expertonan forma di anochi pa mainta, y ta persegui cu fanatismo cualke rumor cu cria pia, lubidando cu e mesun pianan ey ta forza e rumornan bay dal masha lihe mes contra e muraya di realidad pa desintegra den pida pida.
Perhaps many people don’t understand the depths of what is happening in the case of the American girl who has been missing for more than a month. Some people [no idea what 'malohenta' means] state opinions like experts formed overnight, and persist with fanaticism whatever rumor that has legs, forgetting that those same legs force the rumors to hit rapidly against the wall of reality to disintegrate into many pieces.
Aruba ta confronta actualmente cu un escenario cu nunca el a imagina, pasobra ningun di nos por a biba kere cu algo asina lamentable por sosode na Aruba, ni cu nos isla lo ser catapulta via canalnan di television den un esfera internacional gigantesco, potencialmente daà ±ino pa Aruba como un destino turistico sigur. Tur esaki a crea un crisis estilo warwaru, cu a crece den espiralnan di enfoke hopi negativo pa un isla cu no merece.
Aruba is now confronting a scenario that it has never imagined, because none of us could live to think that something lamentable like this could happen on Aruba, nor that our island would be catapulted via television channels in a gigantic international sphere, potentially damaging to Aruba as a safe tourist destination. All of this creates a tornado style crisis, that grew in spirals for very negative focus for an island that does not deserve it.
Nos cu a nace na Aruba, a lanta aki y conoce nos Pueblo, sa cu e berdadero dolor cu e ta sintiendo ta pasobra un pareha ta sufriendo tremendamente cu e desaparicion di nan yiu muher, y ta sinti nan mes impotente pa haci algo cu por trece back pa nan. No tin palabranan suficiente pa describi e angustia cu nan ta sintiendo, y cu tin e comprension y compasion di nos tur.
We who are born on Aruba, who were raised her and know our People, know that the true pain that it [People] is feeling is because a couple is suffering tremendously with the disappearance of their daughter, and feel themselves impotent to do anything that could bring her back to them. There are not enough words to describe the anguish that they are feeling, and have the understanding and compassion of us all.
Nos ta den un momento di crisis nacional, di esey no tin duda, pasobra tur discusion, tur atencion ta dirigi riba e recuperacion di e hoben perdi. Opinionnan personal, speculacionnan y rumornan no ta yuda na nada. Ta e autoridadnan encarga cu e caso mester determina, segun nan experiencia, kico a pasa cu e hoben y con ta bay rescate si ainda e ta cu bida. Esaki ta e peor momento den nos historia pa bin cu medidanan descabeya, o cruzamento di e frontera cu ta separa e poder Ehecutivo di e poder Hudicial. Ningun Ministro, ni sikiera un Prome Ministro por tuma un determinacion den e caso, especialmente esun di kita o pone algun persona di Cuerpo Policial o Ministerio Publico pa loke ta trata e investigacionnan cu ta tumando lugar.
We are in a moment of national crisis, there is no doubt about that, because all discussion, all attention is directed about the recovery of the missing youngster. Personal opinions, speculations and rumors don’t help at all. It is the authorities who are given the case must determine, according to their experience, what happened to the youngster and how she is going to be rescued if she is still alive. This is the worst moment in our history to come with reckless measures, or crossing of the border that separates the Executive power from the Judicial power. No Minister, not even a Prime Minister can make a decision in the case, especially the one to take away or to add some people in the Police Corps or Judicial Department referring to the investigation that is on-going.
E fayido intencion di kita Sra. Karin Janssen di e caso, mescos cu esun di pone Jan v/d Straaten un banda, ta disparatenan imprudente di cualke mandatario. E orden pa haci esey no por bin di e poder Ehecutivo, e mester bin di autoridadnan mas halto di Ministerio Publico, o Cuerpo Policial. Ta con medidanan o decisionnan imprudente ta pinta nos isla dilanti di e wowonan di un prensa internacional hopi observador y agresivo? Ta ki concepto nan lo a forma di e manera vengativo di actua di nos mandatarionan den momentonan di crisis?
The failed attempt to take Mrs. Karin Janssen off the case, just like the one to put Jan v/d Straaten to a side, are impudent actions of any elected official. The order to do that can not come from the Executive power, it must come from the more higher authorities of the Justice Department or Police Corps. How do these impudent decisions or measures paint or island in front of the eyes of an international press that is very observing and aggressive What concept will the form of the avenging way of acting from our elected officials in moments of crisis?
Nos por ta den un campaà ±a electoral, pero ban exclui e caso aki completamente pasobra e no tin nada di haber cu eleccion, y ban pone un banda tambe e sed di venganza personal cu cualke mandatario por tin contra cualke miembro di Cuerpo Policial o Ministerio Publico, y laga e autoridadnan envolvi ocupa nan mes cu e caso sin interferencianan politico. Esaki no ta e momento pa vendetanan personal.
We may be in an election campaign, but let’s exclude this case completely because it has nothing to do with the election, and let’s but aside also the thirst of personal vengeance that any elected official could have against any member of the Police Force or Justice Department, and let the involved authorities occupy themselves with the case without political interference. This is not the moment for personal vendettas.
Mi opinion tocante Jan v/d Straaten no por ta mihor, pasobra ta trata di un autoridad policial cu a sa di gana e confianza y respet di e mayoria di nos Pueblo. Ni maske el a nace na Hulanda, ta na e bienestar di nos isla el a dedica mayor parti di su bida profesional, y ta su actuacionnan imparcial a gana pe e simpatia y respaldo di cual e ta goza. Di cu e por ta amigo of no di cualke persona no ta bay influencie den e ehercido di su trabao como Polis. Mi por bisa esey cu tur seguridad!
My opinion about Jan van der Straaten couldn’t be better, because it [opinion] deals with a police authority that has known to win the trust and respect of the majority of our People Although he was born in The Netherlands, it is to the well-being of our island that he has dedicated the majority of his professional life, and his imparcial actions won the sympathy and support which are his. That he can be a friend or not of any person is not going to influence him in the exercise of his work as a cop. I can say that with total confidence!
Mi opinion ta igualmente valido pa Sra. Karin Janssen, kende mi ta considera un Fiscal Mayor consciente di su debernan, y cu ta mas cu dispuesto di cumpli cu nan sin indina na faboritismonan personal. Mi ta haya cu e tipo di acusadonnan o pensamentonan dirigi contra dje, djis pasobra el a nace na Hulanda y un di e detenidonan tambe a nace na Hulanda, ta un apreciacion ekiboca di su caracter, y un pensamento totalmente mezkino y sin balor. Ta sumamente dificil convence un persona manera mi cu v/d Straaten o Janssen por laga nan mes ser influencia pa e lugar di nacimento di un sospechoso o detenido. E ta parcemi hasta ridiculo! Loke si mi ta kere ta cu e tipo di evaluacion aki, basa riba lugar di nacimento, ta creando un impresion di racismo hopi grandi contra e partido na mando, y cu por tin un efecto negativo pe na September.
My opinion is equally valid of Mrs. Karin Janssen, who I consider to be a Head Prosecutor who is conscious of her duties, and is more than willing to follow them without giving in to personal favoritism. I think that the kind of accusations or thoughts directed against her, just because she was born in the Netherlands and one of the detainees was also born in the Netherlands, are a wrong appreciation of her character and is a way narrow-minded way of thinking and without any worth. It is extraordinarily difficult to convince a person like me that v/d Straaten or Janssen could let themselves be influenced by the place of birth of a suspect or detainee. It even seems ridiculous to me! What I do think is that the type of this evaluation, based on the place of birth, creates a very big impression of racism against the party in power, and could have a negative effect for it in September.
Di mes e enfoke di algun mandatario riba e lugar di nacimento di e residentenan di Aruba ta tumando un rumbo robez, pasobra e ta denota un sentimento racista y discriminatorio di parti di esnan cu a hura lealtad na nos Constitucion, unda ta bon specifica cu na Aruba no tin lugar pa discriminacion di raza, religion o inclinadonnan politico. Ta pesey tambe cu e website di Matthew ta hayando asina hopi atencion na Merca, unda hasta e Black Caucus na Washington a cuminza mira nos isla cu cierto sospechanan cu racismo y discriminacion di berdad ta existi.
Of course the focus of a few elected officials on the place of birth of the Aruban residents are taking a wrong course, because it denotes a racist and discriminatory feeling on the part of those who swore loyalty to our Constitution, where it is well specified that in Aruba there is no place for discrimination based on race, religion or political inclinations. That is why the website of Matthew is getting so much attention in the United States, where even the Black Caucus in Washington began to look at our island with certain suspicions of racism and discriminations that indeed exists.
Na conclusion di e caso di Natalee, cu laat o tempran lo haya aclaratoria, mi tin e aspiracion y creencia cu nos ta bay reemplaza e manchanan cu informacionnan sin base a crea pa nos isla cu datonan concreto y creible. Nos mester bay reconstrui e imagen husto y sereno di Aruba, cu informacionnan negativo a dera bou un monton di erornan di apreciacion cu nos no ta comparti. E tarea aki ta bay ta (o mester bira) un obra exclusivo di e mayoria di Arubianonan, pasobra ta nos tin e deber cu e lealtad pa nos isla ta exigi.
At the conclusion of the case of Natalee, which sooner or later will be cleared up, I have the hope and belief that we are going to replace the stains that informations without base created for our island with concrete and credible data. We are going to have to reconstruct the just and serene image of Aruba, with negative information buried underneath a mountain of errors of appreciation that we do not share. This job is (or should be) an exclusive task of the majority of Arubans, because it is our duty that the loyalty to our island demands.
Mientras tanto, prudencia ta impone riba nos hendenan pa duna menos declaracion posible. Si un persona no tin e cualificacionnan o preparacionnan necesario pa hacie, y no conoce e detayenan envolvi tampoco, miho honra silencio pa no causa daà ±o na e berdad. Pensa riba Aruba y pone e idea di un prestigioso supremacia personal riba cualke pantaya di television un banda.
In the meanwhile, prudence makes that our people should give the least declarations possible. If a person does not have the necessary qualifications or preparations to make them, and does not know the involved details either, better honor silence as to not cause damage to the truth. Think about Aruba and put the idea of a prestigious personal supremacy on whatever television screen aside.

robotstxt: allowed

filter: keep


text:
Descargar Musica de Mi Eterno Amor Secreto
Resultados :
Escuchar musica de mi eterno amor secreto
Marco Antonio SolísMi Eterno Amor Secreto03:57
Marco Antonio SolisMi Eterno Amor Secreto03:47
Olga TañónMi Eterno Amor Secreto05:11
Marco Antonio SolisMi Eterno Amor Secreto03:45
Tito NievesMi Eterno Amor Secreto04:47
Tito NievesMi Eterno Amor Secreto (Tito Nieves)04:47
Marco Antonio SolÃsMi Eterno Amor Secreto03:46
Marco Antonio SolisMi Eterno Amor Secreto04:06
Grupo ViolentoMi Eterno Amor Secreto03:38
DesconocidoMi Eterno Amor Secreto03:39
Tito NievesMi Eterno Amor Secreto04:49


text:
Chofer di bus ta purba pusha pa pasa y pick-up ta bin dal riba dje na Van Leeuwenhoekstraat
Diaranzon mainta a drenta informe di un accidente na e cruzada Van Leeuwenhoekstraat cu De La Sallestraat, mesora a dirigi un patruya na e sitio. Na yegada di e patruya a bin compronde cu e chofer di bus a subi e caminda pa pusha bay pero un pick-up a bay dal riba dje. Afortunadamente ningun hende a resulta herida pero si e flujo di trafico si a ser perjudica y tabata net den e oranan di trafico pisa pa bay school y trabao.


text:
Den Bembe
KOLUMNA DEN E BEMBE 20 YAN. 2017
Un felis djabièrnè na tur nos lektornan... Ayera tardi e organisashon MIRU a presentá e partisipantenan pa elekshon di Reina, Prens i Pancho Hubenil... MIRU ta bou di presidensia di Sra. Milly Hart, konosí komo lider...
Tremendo workshop di arte ku blas
WILLEMSTAD.- Ayera tardi a tuma lugá un workshop ku di arte ku blas pa tur e skolnan ku lo partisipá den e ‘balloon parade’ di skolnan dia 24 di febrüari organisá pa Fundashon Karnaval...
JW Organization ku Rei i Reina La Tentashon i lèsnan di baile Folklóriko
WILLEMSTAD.- JW Organization ta organisando un elekshon di Rei i Reina La Tentashon i lèsnan di baile Folklóriko. Jessy Waal tin 41 aña aktivo den e mundu artístiko aki na Kòrsou. E ta un persona...
Boletin di AMAK 1 – INSKRIPSHON FESTIVAL DI TUMBA 2017
Djadumingu awor dia 22 di yanüari, lo tin inskripshon pa Festival di Tumba 2017. E interes e aña aki pa partisipá na festival di Tumba ta hopi grandi i AMAK ta spera un kantidat...
KOLUMNA DEN E BEMBE
Djaweps a yega kaba, siman ta pasa lihé, mañan ta wikènt!... AMAK i Feco a saka un komunikado kaminda nan ta indiká ku Buleria no tin mag di presentá na Kòrsou den temporada di Karnaval...


text:
PROYECTONAN COFINANCIA DEN 2016
Den 2016 UNOCA a cofinancia 57 proyecto cu a wordo ehecuta den diferente districto di nos isla. Como parti di e proyectonan aproba a ofrece 29 workshops habri pa comunidad den diferente plataforma artistico manera teatro, baile, diseño grafico, poesia, musica, moda, arte visual y historia di arte tanto pa mucha, hoben y adulto. Esaki cu e mision di crea participacion activo den arte y cultura di henter e comunidad di ARUBA. Den 2016 UNOCA a duna 3 artista local e oportunidad pa sigui curso den exterior pa forma nan talento den e area di arte performativo, musica y instalacionan di arte, como tambe teatro y arte manual, enfocando riba educacion di nos artistanan local y elevacion di e nivel y producto cultural di Aruba. Proyectonan cofinancia a genera 44 evento incluyendo presentacionan, festivalnan, shows y exposicionan cultural y artisico unda nos comunidad a haya e oportunidad di mustra nan talento y expresa nan mes artisticamente. Pa mas informacion di e proyectonan aki por yama libremente na oficina di UNOCA. Adicional na proyectonan cofinancia, UNOCA a tuma e iniciativa pa organisa un workshop empresarial yama Creando un Futuro Creativo, unda profecionalnan den diferente ramo a compari informacion balioso cu entrepreneurnan cultural.
RESUMEN 2016
x
CONTACT NOS
CON BO POR HACI UN PETICION?
*UNOCA ta informa cu ta trata solamente peticionnan completo
Pa proyecto cu tema specifico e mesun pasonan (1 te cu 6) ta aplicabel
CON UNOCA TA TRATA BO PETICION?
UNOCA ta ricibi peticion
Oficina di UNOCA ta evalua si peticion ta completo
a. E peticion ta completo y lo wordo trata*
b. E peticion no ta completo y UNOCA lo solicita documento cu falta
Despues di trata e proyecto UNOCA lo informa peticionario di decision por escrito.** Please tene cuenta cu e fechanan fiho unda lo trata peticion den 2016.
*Tur peticion mester ta completo pa por wordo trata.
**Tur decision final ta keda na discrecion di UNOCA y e peticionario no por eherce ningun derecho.
APLICA PA COFINANCIAMENTO
x
KEN NOS TA
NOTICIA
FONDO CULTURAL
INSPIRACION
SCOL DI ARTE & GALERIA
NOTICIA
INFORMACION IMPORTANTE
Den 2016 a introduci criterionan nobo pa aplicacion pa co-financiamento di proyectonan cu ta aporta na desaroyo cultural di nos isla. Esaki lo crea mas transparencia den con nos organisacion ta funciona. LESA MAS
FONDO CULTURAL
UNOCA ta stimula cultura di Aruba door di respalda iniciativanan innovativo cu ta desaroya talento cultural y crea partcipacion activo den cultura na Aruba. Creando un puente entre cultura y sociedad. LESA MAS
INSPIRACION
Wordo inspira door di e creatividad di nos talento cultural. Bishita nos facebook page www.facebook.com/unoca.aruba y wordo informa di eventonan cultural serca di bo y conose nos artistanan local.
SCOL DI ARTE & GALERIA
E unico centro cultural den San Nicolas. Construi na 1973 pero cu a cera na 1998. Considerando su necesidad pa desaroyo cultural, social y educativo, specialmente di San Nicolas y becindario, UNOCA a tuma e responsabilidad riba dje pa traha na su restauracion. LESA MAS
EVENT HIGHLIGHT
KORTEWEG
LOCAL ARTIST
HIGHLIGHT
SCOL DI ARTE
ARTE ACTIVO KIDS CAMP
SCOL DI ARTE
ARTE ACTIVO KIDS CAMP
MAS NOTICIA
KEN NOS TA
Desde 1986 fundacion UNOCA ta eherce e tarea di maneha e fondo cultural di Aruba. Un responsabilidad grandi cu pa añanan gobierno y comunidad Arubano a confia den man di UNOCA. Banda di e confiansa aki comunidad a cuminsa mira UNOCA tambe como e centro di servicio “cultural educativo” cu ta yuda na alivia trabounan/gastonan relaciona cu proyectonan/tareanan cultural educativo.
VISION
“Desaroya talento den tur disciplina di arte y cultura, haci arte y cultura di Aruba accesibel na publico en general y stimula variacion, inovacion y renovacion ”.
MISSION
“UNOCA ta un fondo cu ta para pa participacion di arte y cultura na Aruba den un sentido mas amplio posibel y ta inspira desaroyo di arte y cultura pa medio di cofinancia proyectonan”.
UNOCA a traha riba su mision pa medio di e siguiente balornan importante
UNOCA su metanan strategico ta
1. Democratisacion di Cultura: engrandece
participacion y accesibilidad.
2. Hiba un maneho cultural duradero cu ta consisti di
entre otro formacion, educacion y elevacion di e
nivel e producto cultural.
3. Stimula desaroyo di infrastructura cultural: percura
pa desaroyo di e diferente terenonan cu e maneho
di UNOCA ta abarca. (tangibel y intangibel)
UNOCA ta traha riba e siguiente sectornan (basa riba ‘UNESCO 2009: Framework for Cultural Statistics’)
REGISTRA NA NOS Newsletter
HISTORIA
Durante 1985, despues di basta aña di varios acontecimento historico desde 1976, a cuminsa e preparacionnan pa lanta un fundacion pa atende e fondonan di ayudo cultural Hulandes pa Aruba. Fundacion Centro Cultural Arubano (CCA) a fungi como secretariado pa e trabounan aki.
Na september 1985 Bestuurscollege a bay di acuerdo cu e concepto di e statutonan presenta. Na januari 1986 a scoge e directiva cu a haya e encargo pa formalisa lantamento di e fundacion. Na maart 1986 a scoge e nomber Union di Organisacionnan Cultural Arubano (UNOCA) pa e fundacion.
Dia 6 di juni 1986 a firma dilanti notario e acta oficial di fundacion UNOCA. E hecho aki tabata culminacion di un proceso durante un decada pa Aruba asumi responsabilidad propio pa maneha fondonan Hulandes pa ayudo y cooperacion di desaroyo cultural.
Tuma for di e buki di UNOCA “Binti y pico aña di plantacion cultural”
Pa mas informacion di e historia y trabounan di UNOCA, ta referi na e buki di UNOCA “Binti y pico aña plantacion cultural” di autor Pancho Geerman. E buki aki ta obtenibel na UNOCA.
FONDO CULTURAL
CON BO POR HACI UN PETICION?
*UNOCA ta informa cu ta trata solamente peticionnan completo
Pa proyecto cu tema specifico e mesun pasonan (1 te cu 6) ta aplicabel
CON UNOCA TA TRATA BO PETICION?
UNOCA ta ricibi peticion
Oficina di UNOCA ta evalua si peticion ta completo
a. E peticion ta completo y lo wordo trata*
b. E peticion no ta completo y UNOCA lo solicita documento cu falta
Despues di trata e proyecto UNOCA lo informa peticionario di decision por escrito.** Please tene cuenta cu e fechanan fiho unda lo trata peticion den 2016.
*Tur peticion mester ta completo pa por wordo trata.
**Tur decision final ta keda na discrecion di UNOCA y e peticionario no por
eherce ningun derecho.
UNOCA ta stimula cultura di Aruba door di respalda iniciativanan innovativo cu ta desaroya talento cultural y crea partcipacion activo den cultura na Aruba. Creando un puente entre cultura y sociedad.
1986 ta establece fundacion UNOCA
SCOL DI ARTE & GALERIA
STORIA
SIÑA
PINTA
BAILA
MOVE
CREA
HISTORIA
E unico centro cultural den San Nicolas. Construi na 1973 pero cu a cera na 1998. Considerando su necesidad pa desaroyo cultural, social y educativo, specialmente di San Nicolas y becindario, UNOCA a tuma e responsabilidad riba dje pa traha na su restauracion.
Despues di diez aña, esta maart 2008 su re-apertura a tuma lugar dor di Su Excelencia Gobernador F.J. Refunjol.
A ricibi hopi reaccion positivo y por segura cu e edificio aki ta contribuyendo grandemente na e bida cultural di San Nicolas y becindario. Tur dia e ta conta cu bon asistencia na lesnan/tayernan. E demanda pa uzo ta sigui crece surpasando e meta, capacidad di personal (2) y espacio cu tin disponibel pa ofrece servicio.
Scol di Arte ta brinda oportunidad pa huur diferente sala y pa cumpra buki di autornan Arubiano, publica cu ayudo financiero di UNOCA
Orario
Dialuna pa diabierna
8am pa 9pm
Contacto
Sonia Goeloe
Medewerker Event Planning
& Coordination
Tel. +297 5849168
Fax +297 5849148
Pastoor Hendrikstraat 103
San Nicolas
Sala - Espacio huur
Ora drenta Scol di Arte tin seis mas, di diferente grandura, cu por huur pa tene p.e. workshops, les di baile, concierto, haci presentacion y hopi mas posibilidad. Tur tin airco. E sala grandi cu e vloer di palo tin un podium, cu ta haci’e sumamante atractivo pa entre otro practica teatro, baile, haci presentacion y pa concierto. Alabes tin “kleedkamers” disponibel.
Tambe tin un cura espacioso, dilanti y na banda robes, cu bankinan pa sinta, cu por huur pa tene varios actividad manera concierto. Muy pronto e lo dispone tambe, cu yudansa financiero di Valero, di un bunita gazebo.
Bo persona ta keda cordialmente invita pa pasa bishita Scol di Arte, experiencia e ambiente dushi di Scol di Arte y comproba pa bo mes tur e posibilidadnan cu Scol di Arte ta brinda.
CONTACT NOS
(297) 583-5681
ORANJESTAD STADIONWEG 21
Nathaly Harms-Ellis
Directora
Gloria Croes
Marisol Maduro
Office Manager
Melanie Thiel
Administratieve Medewerker Project & Event


text:
Gobierno ta aproba Presupuesto 2013
Proyecto di ley lo cuminsa su trayecto legislativo
ORANJESTAD (AAN): Diabierna mainta Conseho di Minister a aproba e presupuesto 2013, caminda cu Gobierno di Aruba a sa di mantene su mes dentro di e cuadro financiero. “E deficit financiero di presupuesto pa aña 2013 ta proyecta di bira 223 miyon di florin – nificando un reduccion considerabel di 184 miyon di florin di loke a ser hereda na final di 2009”, minister De Meza a declara.
Gabinete Mike Eman comprometi di hiba un finanza publico responsabel a sa di mantene e trend di reduccion di deficit den liña cu e cuadro financiero durante e ultimo añanan. For di un situacion di deficit financiero iresponsabel y tambe e fondonan publico den estado critico, a logra baha e proporcion di e deficit compara cu nos GDP di 9.4% na 2010, pa 7,1% na 2011, pa 5.6% na 2012 y awor pa 4.5% na aña 2013. “Na aña 2014 e deficit lo yega na e norma internacional di 3% compara cu GDP”, minister de Meza a splica. Pa aña 2013 ta calcula un crecemento economico di 3.5% mirando e desaroyonan positivo continuo den turismo y tambe ehecucion di proyectonan.
Danki na e esfuerso di Gabinete Mike Eman e entradanan di Pais Aruba a conta cu un suma di 210 miyon florin adicional procedente Valero na 2010. Den e presupuesto di aña 2011 Gobierno di Aruba a conta cu un deficit financiero di 340 miyon florin cu a significa un reduccion di mas cu 60 miyon florin compara cu aña anterior. Gabinete Mike Eman comprometi di hiba un finanza publico sostenibel y responsabel a bolbe reduci e deficit na aña 2012 cu 70 miyon florin yegando na un deficit financiero di rond di 270 miyon florin a pesar di e suspension di e actividadnan di e refineria. Cu hopi satisfaccion por bisa awe cu e deficit financiero pa 2013 ta 223 florin – 50 miyon florin menos cu aña pasa.
Na aña 2010 e deficit financiero lo a suma casi 500 miyon di florin manera cu a wordo laga atras pa gabinete anterior. “A bin encontra un finanzas publico for di control, un fondo di pensioen den un estado hopi critico, un economia den recesion y falta di dialogo den comunidad y tambe cu partnernan strategico”, minister De Meza a elabora. “A pesar di e retonan aki Gabinete Mike Eman logra cambia e tendencianan negativo encaminando e Dialogo Social cu ta conta cu cinco protocol cu ta atende asuntonan socio-economico, financiero, pensioen y tambe di energia.“ E plan di estimulo economico cu fin di mehora poder di compra y tambe pa recupera economia a contene inversionnan amplio riba tereno di infrastructura, urbanisacion y tambe energia alternativo. E plan ta encera un total di 1.2 biyon di florin na proyecto cu lo wordo ehecuta pa Gobierno, sector priva y tambe den cooperacion publico-priva.
Gabinete Mike Eman a sa di reduci e deficit financiero di un manera structural, sin paralisa e actividadnan economico creando asina confianza den nos economia. Esaki a wordo reconoci tambe pa e.o. FitchRatings y Standard & Poor’s. “Lo tabata hopi facil pa introduci medidanan pa asina yega na un presupuesto balansa di biaha”, e mandatario ta sigui splica. “E maneho di Gabinete Mike Eman sinembargo a opta pa stimula economia, yuda esnan cu menos entrada y bin cu solucionnan structural pa e situacion di APFA, AZV, e fondonan di SVB y tambe FATF, sin introduci medidanan pa tranca e desaroyo economico di nos pais.” Internacionalmente hopi gobiernonan ta reconoce e hecho cu un maneho di austeridad estricto y introduccion di medidanan pa aumenta entradanan publico, no ta duna fruto.
E entradanan total pa aña 2013 ta suma un poco pas cu 1.1 biyon di florin, mientras cu e gastonan ta suma 1.3 biyon di florin. Como cu e actividadnan economico ta mas abou cu a ser premira pa motibo di e suspension di e refineria for di september 2012, esaki tabata su efecto riba e pronosticonan financiero pa aña 2013. Hunto cu e partnernan di Dialogo Social a sa di yega na acuerdonan pa reduci gasto, como tambe aumenta entrada di Pais Aruba. E crecemento den turismo y tambe e efectonan di e plan di inversion di Gobierno Aruba ta forma un base solido pa limita e perdida den entradanan total.
“Nos ta responsabel den calculacion di nos entradanan y no a conta cu entradanan ireal manera nos antecesor nan”, Minister de Meza a splica. Pa aña 2013 Gobierno a sa di reduci su gastonan pa mantene e deficit financiero a pesar cu e actividadnan economico tabata menos cu a ser premira na inicio di aña.
Continuando cu e vision y determinacion di un bon Gobernacion den e presupuesto di aña 2013 a logra mantene e gastonan di gobierno bou di e nivel di aña anterior y a reduci e deficit un bes mas manera prescribi den e cuadro financiero. For di oficina di Gobernador di Aruba e proyecto di ley, unda e presupuesto ta hancra aden, lo bay Raad van Advies y asina cuminsa su proceso legislativo. E presupuesto ta fiha e maneho di Gabinete Mike Eman pa aña 2013 y ta keda ampliamente dentro di e cuadro financiero demostrando asina un maneho financiero responsabel, structural, cargabel y sostenibel.